Diari Oficial de la Generalitat Valenciana


Sumari del DOGV 7451, del 27-01-2015 (2015/585)

DECRET 5/2015, de 23 de gener, del Consell, pel qual es regula l'obligació de mantindre la traçabilitat en els productes agrícoles de la Comunitat Valenciana des de l'origen fins a la primera comercialització.
-----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/01/23/5/dof/vci/html**

### Dades del document

Número de DOGV
:   7451

Data del DOGV
:   27-01-2015

Secció del DOGV
:   I. DISPOSICIONS GENERALS

Número del document
:   2015/585


Data del document
:   23-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * legislació alimentària
    * control fitosanitari
    * aliment per al bestiar
    * control d'aliments
    * contaminació d'origen agrícola
    * residu d'insecticida
    * producte alimentós
    * explotació agrària
    * producte fitosanitari
    * registre de documents
    * legislació
    * comercialització
    * agricultor

DECRET 5/2015, de 23 de gener, del Consell, pel qual es regula l'obligació de mantindre la traçabilitat en els productes agrícoles de la Comunitat Valenciana des de l'origen fins a la primera comercialització. [2015/585]  
ÍNDEX  
Preàmbul  
Capítol I. Disposicions generals  
Article 1. Objecte  
Article 2. Definicions  
Article 3. Obligació de registrar  
Article 4. Obligacions en el transport  
Capítol II. Ordenació dels registres  
Article 5. Registres  
Article 6. Registres d'utilització de productes fitosanitaris i d'anàlisi de residus de productes fitosanitaris  
Article 7. Registres de les pràctiques de fertilització i d'anàlisi de sòls i aigües  
Article 8. Registre del material vegetal procedent d'organismes modificats genèticament  
Article 9. Registres en l'origen i en la destinació de la producció  
Capítol III. Controls oficials  
Article 10. Controls oficials  
Article 11. Incompliment d'obligacions  
Disposició addicional única. Regla de no-gasto públic  
Disposició transitòria primera. Utilització dels llibres d'explotació agrícoles anteriors  
Disposició transitòria segona. Elaboració del registre de productors agrícoles de la Comunitat Valenciana  
Disposició derogatòria única. Normes que es deroguen  
Disposició final primera. Habilitació pel desplegament reglamentari  
Disposició final segona. Entrada en vigor  
Annex I. Dades que han de constar en el Document d'Acompanyament i Traçabilitat Agrària (DATA)  
Annex II. Registres de pràctiques de fertilització  
Annex III. Registre de material vegetal procedent d'organismes modificats genèticament  
Annex IV. Registres en l'origen de la producció  
Annex V. Registres en destinació de la producció  
  
  
  
PREÀMBUL  
  
La protecció de la salut dels consumidors és un objectiu bàsic de la legislació alimentària. Un dels instruments per a aconseguir i controlar el dit objectiu és la traçabilitat dels productes agroalimentaris, és a dir, la capacitat de reconstruir la història o l'itinerari d'un producte a través d'uns sistemes documentats de registres. Este sistema permet, en cas de problemes de seguretat alimentària, procedir a retirades específiques i precises de productes, o bé informar els consumidors o les autoritats competents encarregades del seu control.  
El Reglament (CE) número 178/2002, del Parlament Europeu i del Consell, de 28 de gener de 2002, pel qual s'establixen els principis i els requisits generals de la legislació alimentària, es crea l'Autoritat Europea de Seguretat Alimentària i es fixen els procediments relatius a la seguretat alimentària, arreplega l'obligació de l'assegurament de la traçabilitat en totes les etapes de la producció, la transformació i la distribució dels aliments, dels pinsos i dels animals destinats a la producció d'aliments. Esta obligació suposa que els explotadors d'empreses alimentàries han de poder identificar qualsevol persona o empresa que els haja subministrat o a les quals subministren un aliment, pinso, animal destinat a la producció d'aliment o qualsevol substància destinada a ser incorporada a un aliment o pinso o amb probabilitat de ser-ho.  
  
El Reglament (CE) número 852/2004, del Parlament Europeu i del Consell, de 29 d'abril de 2004, relatiu a la higiene dels productes alimentaris, establix que és necessari un plantejament integrat per a garantir la seguretat alimentària des del lloc de producció primària fins a la posada en el mercat o exportació, i cada operador d'empresa alimentària, al llarg de la cadena alimentària, ha de garantir que no es comprometa la seguretat alimentària. L'article 4.1 obliga els operadors d'empreses alimentàries que exercisquen l'activitat en el sector primari a complir les disposicions generals d'higiene que figuren en la part A de l'annex I, del reglament esmentat.  
Els agricultors o empreses agrícoles que es dediquen a la producció agrícola amb fins alimentaris no sols hauran d'adoptar les mesures d'acord amb el que establix l'esmentat Reglament (CE) número 852/2004, sinó que hauran de portar i conservar registres sobre les mesures aplicades a fi de controlar els possibles perills durant un període adequat.  
El Reial Decret 1311/2012, de 14 de setembre, establix el marc d'acció per a aconseguir un ús sostenible dels productes fitosanitaris per mitjà de la reducció dels riscos i els efectes de la utilització en la salut humana i en el medi ambient. El registre dels tractaments fitosanitaris amb la informació que especifica l'annex III de l'esmentat Reial Decret 1311/2012 ha de mantindre's actualitzat.  
Les explotacions agràries ubicades en les zones designades com a zones vulnerables a la contaminació per nitrats, han de portar un quadern d'explotació amb les dades actualitzades referents als plans i a les pràctiques de fertilització i esmenes orgàniques d'acord amb el pla d'actuació vigent per a estes zones.  
En relació amb la traçabilitat i l'etiquetatge d'organismes modificats genèticament, el Reglament (CE) número 1830/2003, del Parlament Europeu i del Consell, de 22 de setembre de 2003, relatiu a la traçabilitat i l'etiquetatge d'organismes modificats genèticament i a la traçabilitat dels aliments i pinsos produïts a partir d'aquests, i pel qual es modifica la Directiva 2001/18/CE, establix que, en la primera fase de la comercialització d'un producte que conté o està compost pels organismes esmentats, l'obligació que tenen els operadors de transmetre per escrit la informació sobre la identificació d'estos i l'obligació de vetlar perquè la dita informació es transmeta en totes les etapes de producció, transformació i distribució.  
  
L'ompliment dels registres en origen, destinació i en el transport per mitjà del Document d'Acompanyament i Traçabilitat Agrícola (d'ara en avant, DATA), permet disposar d'instruments que garantisquen la traçabilitat dels productes agraris per a millorar la seguretat alimentària i, al mateix temps, i en la mesura que siga possible, disminuir el risc de situacions d'aprofitament il·lícit, que puguen tindre l'origen en accions delictives de furt o robatori de productes, i facilitar als agents de l'autoritat un control sobre la procedència dels productes agrícoles. El present decret incidix per això també en la necessària coordinació i col·laboració entre les administracions amb competències confluents, com són la seguretat alimentària i la seguretat i protecció ciutadana.  
  
També la Llei 17/2011, de 5 de juliol, de Seguretat Alimentària i Nutrició, establix en l'article 24, quan regula els registres, que per a la consecució dels objectius d'esta llei les administracions públiques, en l'exercici de les seues competències, crearan o mantindran els registres necessaris per al coneixement de les distintes situacions de què puguen derivar-se accions d'intervenció en matèria de seguretat alimentària. La sol·licitud d'inscripció en els registres no comportarà actuacions addicionals per part dels interessats, excepte les derivades de l'actualització de la informació declarada i la sol·licitud de cancel·lació d'inscripció al causar baixa.  
El present decret atén esta demanda legislativa i incorpora en el text l'obligació dels agricultors i de les empreses agrícoles de constar en un registre oficial per a acreditar la seua condició i l'exercici de la seua activitat als efectes de garantir la traçabilitat i, mentres no es dispose un desenrotllament com preveu l'article 24.3 de la llei esmentada, compliria la finalitat pretesa per la llei el que disposa la disposició transitòria segona d'este decret.  
El Decret 75/2012, de 18 de maig, del Consell, pel qual es va regular l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització, arreplega les obligacions relatives als registres i la traçabilitat que estan obligats a portar els agricultors respecte dels seus productes fins a la primera comercialització. Amb l'Orde 11/2013, de 13 d'agost, de la Conselleria de Presidència i Agricultura, Pesca, Alimentació i Aigua, es van desplegar alguns aspectes del Decret 75/2012, de 18 de maig, del Consell, i es va introduir el Document d'Acompanyament i Traçabilitat Agrícola (DATA).  
En el present decret s'ha considerat necessari incloure el DATA i definir amb més detall els requisits de la documentació i registres que s'han de generar, registrar i conservar en el procés de primera comercialització dels productes agrícoles, establir l'obligació de registre dels agricultors i de les empreses agrícoles per a aconseguir assegurar la traçabilitat, i simplificar i unificar en este decret la normativa reguladora a la Comunitat Valenciana i derogar l'esmentat Decret 75/2012 i l'Orde 11/2013, de desplegament.  
En virtut de l'anterior, i a la vista de les competències exclusives de la Generalitat sobre agricultura establides en l'article 49.3.3a de l'Estatut d'Autonomia de la Comunitat Valenciana, complit el tràmit d'informació pública amb les organitzacions professionals agràries, entitats associatives agràries afectades i la resta de conselleries, a proposta del conseller de Presidència i Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana i amb la deliberació prèvia del Consell en la reunió de 23 de gener de 2015,  
  
  
DECRETE  
  
CAPÍTOL I  
Disposicions generals  
  
Article 1. Objecte  
L'objecte del present decret és detallar les obligacions que, respecte a la traçabilitat durant el procés productiu i la primera comercialització, tenen els operadors agroalimentaris i transportistes en origen de la Comunitat Valenciana en l'exercici de l'activitat.  
  
Article 2. Definicions  
Als efectes del present decret s'entendrà per:  
1. Titular d'explotació agrícola: qualsevol persona física o jurídica que produïsca vegetals o fongs de forma comercial amb destinació a l'alimentació humana o animal.  
2. Empresa alimentària: tota empresa pública o privada que, amb ànim de lucre o sense, duga a terme qualsevol activitat relacionada amb qualsevol de les etapes de la producció, la transformació o la distribució d'aliments. Aquells titulars d'explotacions agrícoles que produïsquen amb destinació a l'alimentació humana tindran la consideració d'empresa agrícola alimentària, segons l'article 3.2 del Reglament (CE) número 178/2002.  
3. Empresa de pinsos: tota empresa pública o privada que, amb ànim de lucre o sense, duga a terme qualsevol activitat de producció, fabricació, transformació, emmagatzematge, transport o distribució de pinsos; s'inclou tot productor que produïsca, transforme o emmagatzeme pinsos per a alimentar els animals de la seua explotació. Aquells titulars d'explotacions agrícoles que produïsquen amb destinació a l'alimentació animal tindran la consideració d'empresa agrícola de pinsos, segons l'article 3.5 del Reglament (CE) número 178/2002.  
  
4. Operadors agroalimentaris: s'entenen per tals els titulars d'explotacions agrícoles, empreses alimentàries i empreses de pinsos als efectes de les obligacions establides en el present decret.  
5. Registre: qualsevol sistema d'emmagatzematge de dades, siga en suport paper o en suport informàtic, que representa resultats obtinguts o proporcione evidència de les activitats exercides segons el que preestablix.  
6. Traçabilitat: la possibilitat de trobar i seguir el rastre, a través de totes les etapes de producció, transformació i distribució, d'un aliment, un pinso, un animal destinat a la producció d'aliments o una substància, destinats a ser incorporats en aliments o pinsos o amb probabilitat de ser-ho.  
7. Document d'Acompanyament i Traçabilitat Agrícola (DATA): document que acompanya l'expedició de productes agraris des de l'origen en l'explotació agrícola a la primera destinació, i acredita la traçabilitat dels dits productes en la primera comercialització.  
  
8. Productes destinats a autoconsum: productes agrícoles destinats a la satisfacció de les necessitats pròpies dels titulars de les parcel·les agrícoles o persones autoritzades per estes. S'establix el criteri de 20 quilograms com a pes límit a partir del qual ja no es considera autoconsum.  
9. Transportistes en l'origen: persones físiques o jurídiques que traslladen els productes agrícoles des de l'explotació agrícola fins a la primera comercialització.  
  
Article 3. Obligació de registrar  
1. Tindran obligació de registrar les entrades i eixides dels productes agrícoles i mitjans de producció, si és el cas, tots aquells operadors agroalimentaris que estiguen en algun dels supòsits que es detallen en cada un dels tipus de registre del capítol II d'este decret.  
  
2. Els titulars d'explotació agrícola hauran de constar en un registre oficial per a acreditar la condició de productor i l'exercici de l'activitat als efectes de la traçabilitat.  
3. Les empreses alimentàries o empreses de pinsos hauran de mantindre a disposició de l'autoritat competent, d'acord amb la normativa vigent, una relació de les parcel·les que integren l'explotació, identificades per mitjà de les referències respectives en el Sistema d'Informació Geogràfica de la Política Agrícola Comuna (SIGPAC).  
4. Els operadors agroalimentaris que tinguen obligació de portar algun tipus de registre, hauran de:  
a) Mantindre els registres actualitzats.  
b) Mantindre els registres durant un període mínim de tres anys, excepte quant als productes que continguen o estiguen compostos per organismes modificats genèticament, per als quals el termini mínim de conservació serà de cinc anys.  
c) Posar els registres a disposició de les autoritats competents en l'exercici de les tasques de control i inspecció, incloses les autoritats o organismes de control del compliment de les condicions d'obtenció d'ajudes de la política agrària comuna.  
d) Facilitar els registres en format electrònic, quan el nombre d'inscripcions anuals en el registre que corresponga siga superior a 500, a petició de l'autoritat competent.  
  
Article 4. Obligacions en el transport  
1. Els titulars d'explotació agrícola facilitaran als transportistes en origen que traslladen els seus productes un DATA, com a mínim, amb les dades arreplegades en l'annex I d'este decret. Les dades contingudes en el DATA seran coherents amb els registres en els quaderns d'explotació.  
2. El DATA expedit pel titular d'explotació agrària acompanyarà els productes agraris fins a la primera destinació de comercialització.  
  
3. Una vegada que haja arribat el producte agrícola fins a la primera destinació per a la seua comercialització, el DATA serà entregat al responsable de l'empresa alimentària o empresa de pinsos a l'efecte del compliment dels registres corresponents i romandrà arxivat durant un període mínim de tres anys.  
4. Quan el trasllat des de l'origen a la destinació siga realitzat amb els mitjans propis del titular d'explotació agrícola (incloent-hi els mitjans de les cooperatives o organitzacions de productors a qui pertanguen com a socis) no serà necessari el DATA. En este cas bastarà acreditar en el transport la identificació del titular d'explotació i de la cooperativa o organització de productors a la qual pertanguen com a socis i facilitar en destinació la informació oportuna del seu origen per a l'ompliment dels registres.  
5. Els productes agrícoles destinats a autoconsum no estaran obligats a acompanyar-se del DATA.  
  
  
CAPÍTOL II  
Ordenació dels registres  
  
Article 5. Registres  
1. Els registres podran portar-se en paper o en format electrònic, i este últim és obligatori quan es realitzen més de 500 anotacions a l'any.  
  
2. En tot cas, les dades mínimes a registrar seran les que figuren en els annexos II a V del present decret, sense perjuí que s'empren models més complets, com els facilitats per la conselleria amb competències en matèria de agricultura o altres organismes en l'àmbit de les seues competències.  
3. Les anotacions que es realitzen en els registres hauran de ser de tal forma que:  
a) Siguen originals i no puguen ser modificades, sense que quede constància d'esta modificació.  
b) Romanguen llegibles durant tot el període en què han de conservar-se els registres.  
c) No siga possible la introducció de dades prèvies a anotacions ja realitzades (sense perjuí que, en els sistemes informàtics, el contingut dels registres puga ordenar-se de formes diferents de la cronològica).  
  
d) S'identifique la persona física que va realitzar cada anotació o inscripció.  
  
Article 6. Registres d'utilització de productes fitosanitaris i d'anàlisi de residus de productes fitosanitaris  
1. Hauran de portar registres d'utilització de productes fitosanitaris tots els titulars d'explotació agrícola que preveu la normativa vigent i aquelles empreses alimentàries que utilitzen productes fitosanitaris.  
  
2. Els registres sobre la utilització de productes fitosanitaris hauran d'ajustar-se al que disposa la normativa vigent.  
3. Els titulars d'explotació agrícola que produïsquen o cullen productes vegetals amb fins alimentaris o de pinsos hauran de portar registres, com a mínim, sobre els resultats de totes les anàlisis pertinents efectuades en mostres preses de plantes o altres mostres que tinguen importància en la salut humana. El registre consistirà en l'arxiu ordenat dels butlletins d'anàlisi, originals o còpies.  
4. En l'annex II es detallen les dades que han de registrar-se o els documents relatius als productes que s'han de mantindre a disposició de l'autoritat competent.  
  
Article 7. Registres de les pràctiques de fertilització i d'anàlisi de sòls i aigües  
1. Hauran de portar registres de les pràctiques de fertilització els titulars d'explotació als quals s'aplique el que disposa la normativa vigent.  
2. En l'annex II es detallen les dades que han de registrar-se o els documents relatius a la fertilització que han de mantindre's a disposició de l'autoritat competent.  
  
Article 8. Registre del material vegetal procedent d'organismes modificats genèticament  
1. A fi d'assegurar la traçabilitat dels productes procedents o elaborats amb organismes modificats genèticament, d'acord amb la normativa vigent, tots aquells titulars d'explotació agrícola que utilitzen material vegetal procedent d'organismes modificats genèticament hauran de portar un registre de la seua utilització.  
2. En l'annex III es detallen les dades que han de registrar-se o els documents relatius als materials vegetals procedents d'organismes modificats genèticament que s'han de mantindre i conservar a disposició de l'autoritat competent.  
3. Així mateix, en el cas que s'obtinguen productes que continguen o estiguen compostos per organismes modificats genèticament, s'haurà d'assegurar la seua traçabilitat d'acord amb la normativa vigent.  
  
Article 9. Registres en l'origen i en la destinació de la producció  
1. Estan obligats a mantindre el registre de les eixides dels productes de la seua explotació tots els titulars d'explotació agrícola que produïsquen aliments, pinsos i substàncies destinades a ser incorporades en un aliment o en un pinso, o amb probabilitat de ser-ho, d'acord amb la normativa vigent.  
2. Les dades que es conserven de les entregues de productes en primera comercialització s'han de poder rastrejar a través de les dades d'entrades de les matèries primeres que es conserven en les empreses alimentàries i empreses de pinsos, d'acord amb la normativa vigent.  
  
3. En l'annex IV es detallen les dades que s'han de registrar i els documents relatius als productes en origen del productor que s'han de mantindre a disposició de l'autoritat competent.  
4. En l'annex V es detallen les dades que s'han de registrar i els documents relatius als productes en la primera destinació de la comercialització que s'han de mantindre a disposició de l'autoritat competent.  
  
  
CAPÍTOL III  
Controls oficials  
  
Article 10. Controls oficials  
1. Les conselleries amb competències concurrents en matèria d'agricultura, alimentació i sanitat duran a terme un sistema de controls coordinats per a vetlar pel compliment de la legislació agroalimentària.  
  
2. Els dits controls podran efectuar-se directament per l'Administració o per qualsevol dels mecanismes previstos en la legislació vigent.  
3. El control del compliment de les obligacions previstes en este decret podrà ser realitzat en labors de control específiques o de forma indirecta en altres actuacions de les autoritats competents.  
4. El transport dels productes agrícoles i l'ocupació del DATA estarà sotmés a controls oficials, inclosos dins dels programes de seguiment del compliment de la traçabilitat agrària, coordinats amb altres administracions i forces i cossos de seguretat.  
5. Es procurarà en tot moment la coordinació i col·laboració entre les administracions locals, autonòmiques i estatals competents en la matèria i en especial amb les forces i cossos de seguretat de l'Estat i de les policies locals, a les quals es donarà accés a les bases de dades o fonts d'informació necessàries per a l'exercici de les seues competències respectives.  
6. La conselleria competent en matèria d'higiene de la producció primària desenrotllarà i coordinara l'activitat inspectora necessària per a assegurar el compliment del que disposa el present decret i per a exigir les responsabilitats derivades del seu incompliment.  
7. L'activitat inspectora a què es referix l'apartat anterior es desenrotllarà d'acord amb la programació en matèria d'higiene de la producció primària i preveurà incloure inspeccions sistemàtiques o ocasionals, sense perjuí de les activitats d'inspecció d'altres programes lligats a les condicions per a la concessió d'ajudes econòmiques.  
8. Les línies dels programes d'inspecció atendran la comprovació de la traçabilitat dels productes, el compliment de les obligacions de registre i l'exercici de la responsabilitat dels productors en el compliment de les mesures del present decret.  
  
Article 11. Incompliment d'obligacions  
1. Els incompliments de les obligacions establides en el present decret seran constitutius d'infracció administrativa quan estiguen tipificats en alguna de les lleis vigents que els siguen aplicables per raó de la matèria, entre les quals cal esmentar les següents:  
a) Llei 43/2002, de 20 de novembre, de Sanitat Vegetal.  
b) Llei 9/2003, de 25 d'abril, per la qual s'establix el règim jurídic de la utilització confinada, el lliurament voluntari i la comercialització d'organismes modificats genèticament.  
c) Llei 17/2011, de 5 de juliol, de Seguretat Alimentària i Nutrició.  
d) Llei 12/1994, de 28 de desembre, de la Generalitat, de Mesures Administratives i de Modificació del Text Articulat de la Llei de Bases de Taxes de la Generalitat, aprovat pel Decret Legislatiu de 22 de desembre de 1984, del Consell.  
2. L'incompliment de les obligacions establides en el present decret podrà donar lloc que l'òrgan competent acorde la revocació o el reintegrament de les ajudes públiques obtingudes amb anterioritat per l'infractor, si així es preveu en les bases reguladores de les ajudes públiques.  
3. Si en el transcurs dels controls, de les inspeccions o dels aclariments realitzats per les autoritats competents es constatara, tant en l'origen, durant el transport o circulació com en la destinació, una absència de justificació de la procedència dels productes agraris, s'alçarà l'acta corresponent a l'efecte d'incoar l'expedient sancionador sense perjuí de l'adopció pel funcionari de les mesures provisionals com la retirada del mercat precautòria o definitiva de béns per raons de salut pública i seguretat alimentària.  
DISPOSICIÓ ADDICIONAL  
  
Única. Regla de no-gasto públic  
L'aplicació i desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Agricultura, Pesca, Alimentació i Aigua, en la data de publicació d'este, i, en tot cas, haurà de ser atesa amb els mitjans personals i materials de la conselleria competent per raó de la matèria.  
  
  
  
DISPOSICIONS TRANSITÒRIES  
  
Primera. Utilització dels llibres d'explotació agrícoles anteriors  
Aquells titulars d'explotació agrícola que utilitzen llibres d'explotació dins d'altres sistemes obligatoris o voluntaris que continguen almenys les dades arreplegades en els annexos podran seguir utilitzant-los en compliment de les obligacions establides en este decret.  
  
  
Segona. Elaboració del registre de productors agrícoles de la Comunitat Valenciana  
Fins que no es dispose d'un registre específic de titulars d'explotació agrícola, per a l'acreditació de la dita condició a la Comunitat Valenciana serà suficient que consten en les bases de dades de la conselleria amb competències en matèria d'agricultura. En els casos en els quals no es dispose d'eixa informació, l'interessat farà una sol·licitud a la conselleria competent en matèria d'agricultura per a fer constar que és titular d'explotació agrícola.  
  
  
DISPOSICIÓ DEROGATÒRIA  
  
Única. Normes que es deroguen  
1. Queda derogat el Decret 75/2012, de 18 de maig, del Consell, pel qual es va regular l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització.  
2. Queda derogada l'Orde 11/2013, de 13 d'agost, de la Conselleria de Presidència i Agricultura, Pesca, Alimentació i Aigua, per la qual es van desenrotllar alguns aspectes del Decret 75/2012, de 18 de maig, del Consell, regulador de l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització.  
3. Així mateix, queden derogades totes les disposicions del mateix rang o d'un rang inferior que s'oposen al que disposa este decret.  
  
  
DISPOSICIONS FINALS  
  
Primera. Habilitació pel desplegament reglamentari  
Es faculta la persona titular de la conselleria amb competències en les matèries d'agricultura i d'alimentació perquè puga dictar aquelles instruccions que siguen necessàries per a l'aplicació d'este decret i mitjançant una orde modificar les determinacions dels annexos del present decret.  
  
Segona. Entrada en vigor  
Este decret entrarà en vigor al endemà de la publicació en el Diari Oficial de la Comunitat Valenciana.  
  
València, 23 de gener de 2015  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX I  
Dades que han de constar en el Document d'Acompanyament i Traçabilitat Agrària (DATA)  
  
  
Identificació: núm. document/any.  
Nom, NIF o NIE, domicili i telèfon del titular de l'explotació agrícola emissor del DATA. En cas de persona jurídica, cal incloure-hi, a més, raó social i CIF. Codi de registre d'explotació agrícola, si n'hi ha.  
  
Explotació d'origen de la mercaderia: municipi, polígon, parcel·la, superfície. Referència SIGPAC.  
Producte: espècie i varietat.  
Quantitat de producte.  
Declaració que autoritza la recol·lecció i el trasllat de la collita a l'operador mencionat.  
Nom o raó social, NIF, NIE o CIF de l'operador autoritzat.  
Tipus i matrícula del vehicle utilitzat en el trasllat.  
Destinació de la producció: nom o raó social, NIF, NIE o CIF del comprador. Domicili i telèfon. Data de trasllat.  
Si és el cas, declaració que el producte conté o està compost d'organismes modificats genèticament i identificador assignat a este.  
  
Si és el cas, declaració que el producte està destinat a alimentació animal.  
Lloc, data i firma del titular o representant de l'explotació agrícola.  
  
  
  
ANNEX II  
Registres de pràctiques de fertilització  
  
Pràctiques de fertilització. S'han de registrar les dades següents:  
Data.  
Identificació de la superfície amb referències SIGPAC.  
Titular de la parcel·la: nom i cognoms o raó social. NIF, NIE o CIF.  
  
Tipus, riquesa i quantitat de fertilitzants aplicats.  
Si la fertilització o adobament es realitza per fertirrigació, se n'haurà de registrar la dosi i el volum d'aigua.  
Es conservaran els butlletins d'anàlisi corresponents.  
  
  
ANNEX III  
Registre de material vegetal procedent d'organismes modificats genèticament  
  
Els titulars d'explotacions agrícoles que comercialitzen productes que continguen o estiguen compostos per organismes modificats genèticament (OMG) conservaran la documentació referent a la seua utilització i transmetran per escrit a l'operador que reba el producte la informació següent:  
1. La menció que el producte conté o està compost per organismes modificats genèticament.  
2. L'identificador o identificadors únics assignats als dits organismes modificats genèticament d'acord amb el procediment comunitari que s'establisca respecte d'això.  
Estes mencions completaran els registres de destinació de la producció definits en l'annex V.  
  
  
ANNEX IV  
Registres en l'origen de la producció  
  
Per a cada collita o cada partida de collita comercialitzada:  
Data.  
Producte vegetal. Espècie i varietat.  
Procedència: parcel·la/es de la/les qual/s procedix la collita. Referència SIGPAC.  
Quantitat expedida d'este.  
Nom i cognoms o raó social, domicili i NIF, NIE o CIF del client o receptor.  
A més, s'hauran de conservar albarans o factures i relació dels DATA expedits, si és el cas.  
  
  
ANNEX V  
Registres en destinació de la producció  
  
Per a cada collita o cada partida de collita comercialitzada:  
Data.  
Producte vegetal. Espècie i varietat.  
Procedència: parcel·la/es de la/les qual/s procedix la collita. Referència SIGPAC.  
Titular d'explotació agrícola: nom i cognoms o raó social, domicili i NIF, NIE o CIF. Codi de registre d'explotació agrícola, si n'hi ha.  
  
Quantitat rebuda d'este.  
A més, s'hauran de conservar albarans o factures i els DATA originals rebuts que emparen la mercaderia, si és el cas.


Còpia Permalink ELI